**Δήλωση του Προέδρου της Βουλής κ. Κωνσταντίνου Τασούλα**

**κατά την υπογραφή της Σύμβασης για την αποκατάσταση του διατηρητέου κτηρίου της Βουλής στην οδό Φιλελλήνων 23**

*Βουλή των Ελλήνων, 23 Φεβρουαρίου 2022*

Σήμερα, παρουσία του Περιφερειάρχη Αττικής κ. Πατούλη, των συναδέλφων βουλευτών κ.κ. Χιονίδη και Μαμουλάκη οι οποίοι είναι μέλη του Τεχνικού Συμβουλίου της Βουλής, παρουσία του δ/ντή της Τεχνικής μας Υπηρεσίας και του αναδόχου, προχωρούμε στην υπογραφή Σύμβασης για την αποκατάσταση και την επανάχρηση ενός σπουδαίου μεγάρου που ανήκει στο κτηριακό απόθεμα της Βουλής, το οποίο μάλιστα πρόσφατα, με ΦΕΚ του 2020, αναβαθμίστηκε και έγινε μνημείο αρχιτεκτονικής κληρονομιάς.

Το κτήριο αυτό, ένα αστικό αρχοντόσπιτο, διώροφο υπερυψωμένο της οδού Φιλελλήνων 23, μετά από μια ιδιοκτησιακή του εξέλιξη, όπου πέρασαν γνωστά ονόματα της αθηναϊκής κοινωνίας ως προς το ιδιοκτησιακό -η οικογένεια Κριεζή, η οικογένεια Σούτσου, η οικογένεια Μαυροκορδάτου, η οικογένεια Θεοφίλη- περιήλθε το 1996 στην ιδιοκτησία της Βουλής των Ελλήνων μέσω της Εθνικής Τραπέζης που το είχε πάρει από την εταιρεία ΕΔΟΚ Α.Ε., μια μεγάλη κατασκευαστική εταιρεία. Και σήμερα, χάρις στη συμπαράσταση και τη βοήθεια της Περιφέρειας Αττικής και του κ. Περιφερειάρχη, που νοιάζεται για το κτηριακό αποτύπωμα της πρωτεύουσας, το ποιοτικό κτηριακό αποτύπωμα όπως είναι αυτά τα κτήρια-μνημεία, η Βουλή εξασφάλισε τη χρηματοδότηση από το ΠΕΠ Αττικής και προχωρήσαμε με όλες τις νόμιμες διαδικασίες στη δημοπράτηση, εις τρόπον ώστε το κτήριο αυτό να ανατεθεί για την αποπεράτωσή του στην εταιρεία «Έπακρον», τεχνική ανώνυμος εταιρεία, με την οποία έχουμε ήδη ξεκινήσει μια συνεργασία για την αποκατάσταση ενός άλλου σημαντικού κτηρίου, της Μπενακείου Βιβλιοθήκης, στην οδό Κολοκοτρώνη και Ανθίμου Γαζή.

Η Βουλή των Ελλήνων έτυχε να έχει στα χέρια της, εκτός φυσικά από το κεντρικό μέγαρο, και άλλα κτήρια σημαντικά, με αρχιτεκτονικό ενδιαφέρον, μεταξύ των οποίων είναι και το κτήριο της οδού Φιλελλήνων 23, που από την υπογραφή της Συμβάσεως πρέπει μέσα σε δύο χρόνια, σε 24 μήνες, να ολοκληρωθούν οι εργασίες αποκατάστασης, οι οποίες περιλαμβάνουν και πολλή λεπτοδουλειά, δουλειά αποκαταστατική του ζωγραφικού και διακοσμητικού σκέλους του κτηρίου, που είναι αυτά τα στοιχεία που το μετέτρεψαν και το αναβάθμισαν από απλό διατηρητέο σε μνημείο, με βάση τις γνωματεύσεις του Υπουργείου Πολιτισμού.

Εμείς είμαστε εδώ για να έχουμε μια καλή συνεργασία με τον ανάδοχο, όπως καλή συνεργασία είχαμε με την Περιφέρεια, με τη Διαχειριστική Αρχή, με τον ίδιο τον Περιφερειάρχη, που όπως είπα νοιάζεται για την αξιοποίηση των χρημάτων του Περιφερειακού Επιχειρησιακού Προγράμματος Αττικής και τη μετατροπή τους σε κτήρια που λαμπρύνουν το κτηριακό αποτύπωμα των Αθηνών, άρα αναβαθμίζουν αισθητικά τη ζωή μας και λειτουργικά. Και θα συνεχίσουμε ως Βουλή να υπηρετούμε αυτούς τους στόχους, γιατί υπάρχουν κι άλλα περιθώρια περαιτέρω αποκατάστασης σημαντικών κτηρίων που έχει η Βουλή στην ευρύτερη περιφέρεια Αττικής, όπως είναι το περίφημο Καπνεργοστάσιο στην οδό Λένορμαν, που είναι ένα υπερωκεάνειο κτηριακό, αποτελείται από οκτώ διαφορετικά κτήρια τα οποία όμως συνδέονται με ενδιάμεσους οικοδομικούς αρμούς και είναι 19.000 τ.μ., δηλαδή είναι 2.000 τ.μ. μεγαλύτερο από το Μέγαρο της Βουλής. Έχουμε κι ένα άλλο μικρότερο κτήριο, επί της οδού Βουλής, επίσης διατηρητέο, συνεπώς σιγά-σιγά και με τις διαδικασίες που προβλέπει ο νόμος περί δημοσίων έργων θα τα αξιοποιήσουμε.

Ήθελα και πάλι να ευχαριστήσω τους συνεργάτες μου, να ευχαριστήσω το Τεχνικό Συμβούλιο της Βουλής, την Τεχνική Υπηρεσία της Βουλής, τους νομικούς συμβούλους που μας βοήθησαν για τη νομική αποτύπωση της συνεργασίας μας με την «Έπακρον» και να πω ότι χαίρομαι γιατί μέσα στα επόμενα τρία χρόνια, δύο σημαντικά κτήρια της Αθήνας, η Μπενάκειος Βιβλιοθήκη και η Φιλελλήνων 23, θα αποδοθούν στο αθηναϊκό κοινό, θα αποδοθούν στην υπηρεσία της αισθητικής και λειτουργικής αναβάθμισης του κέντρου των Αθηνών.